Бэдынокъуэрэ иныжь нэ закъуэмрэ
Бэдынокъуэ щакIуэ ежьауэ, мэз бжэн къыпэщIэхуащ. Шабзэр зэIуидзэщ, еуэри бжэныр къриудащ. «ЗэIысхынщ», — жери щыбгъэдыхьэм, бжэныр къыщылъэтыжри мэзым хыхьэжащ. КIэлъыуэри къриудыжащ бжэныр. Щыбгъэдыхьэм, къыщылъэтыжри щIэпхъуэжащ. Ещанэуи кIэлъыуащ, къриуда щхьэкIэ, щыбгъэдыхьэм, бжэныр къыщылъэтыжри, мэзым хыхьэжащ.
— Мыр сыт гъэщIэгъуэн! — жиIащ Бэдынокъуэ. — Щэ сытехуати, щэми сIэщIэкIащ. ЗдэкIуэр зэзгъэщIэнщ, — жери мэзым хыхьэжа бжэным и ужь иуващ Бэдынокъуэ.
Бжэным и лъэужьыр ихуурэ, Бэдынокъуэ унэ ирихьэлIащ.
— Еблагъэ, Бэдынокъуэ! — жери унэм щIалэ къикIащ, унэм иришэри, Iэнэ къыхуигъэуващ, Iэнэм здыбгъэдэсым, бжэным и гугъу хуищIащ бысым щIалэм.
— Ар си бжэнщ, — къыжриIащ щIалэм. — ЩакIуэ укъызэрежьар сщIэрти, бжэныр нэзутIыпщри укъыкIэлъызгъэкIуащ. Губгъэн къысхуэпщIынкъым, уэр фIэкIа сызыщыгугъын слъагъуркъым — уи хъыбар зэхэсхауэ, уи лIыгъэм сыщыгъуазэщ. Си Iуэху зытетыр мыращ. Зэшибл дыхъурти, щакIуэ дежьэгъащ. Къуэ кIыфI гуэр дыщыдыхьэм, иныжь нэ закъуэ дрихьэлIащ: къуэ кIуэцIым дэувауэ, мывэр лъапэкIэ зэредзэ, йоIэдэкъауэри, уэгум ирехуэ.
ДгъэщIагъуэри, дыбгъэдыхьащ иныжь нэ закъуэм. «ХьэщIэ сиIи! — жери къытхуеплъэкIащ иныжь нэ закъуэр. — БгъуэнщIагъым фыщIыхьи, лэгъупыIэмпIэ зэфIэвдзэ, — къыджиIащ, — си мэл хъушэм фыхэплъи, зы гъэлъэхъу фукI, сэ си джэгун зэфIэкIмэ, сынэкIуэжынщ». БгъуэнщIагъым дыщIыхьащ зэшиблыр, мафIэ тщIащ, лэгъупыIэмпIэ зэфIэддзащ, мэл хъушэм дыхыхьэри, зы гъэлъэхъу къэдубыдащ, дукIри лыр хэтлъхьауэ, иныжь нэ закъуэр къэсыжащ, мэл хъушэр къихужри. Мэл хъушэри зэшиблри бгъуэнщIагъым дыщIихуэри, абрэмывэ Iуигъэлъэдэжащ, лыр щывэм, деплъурэ ишхри, мафIэм бгъэдэгъуэлъхьэжащ.
Жэщибл-махуиблкIэ жея нэужь, къызэщыужри бгъуэнщIагъыр къиIэбэрэбыхьащ, ди шынэхъыжьыр къыIэрыхьэри, бгым щидзащ.
— Нартхэ си гур фхуэплъырти, фыкъызихьэлIащ: фи лъапсэр згъэгъущынщ, — жиIащ иныжь нэ закъуэм, бгым махуэ къэс зы щидзурэ си шынэхъыжьихыр IэщIэукIащ. Си чэзур къэсауэ, мэл хъушэр хъуакIуэ ихун хуей хъуати, хъушэм хэт ажэм и жьакIэр субыдри и ныбэгум зыщIэзгъэзэгъащ, бгъуэнщIагъым сыкъыфIыщIэкIри сыкъэкIуэжащ. Аращ къысщыщIар, силъ сщIэжынущи, гъусэ къысхуэхъу.
— Сыпхуэхъунщ, — жиIащ Бэдынокъуэ. — Гъуэгум щыгъуазэ сыщI закъуэ. АдэкIэ зэрыхъури тлъагъунщ.
Гъусэ зэхуэхъури ежьащ. Къуэ кIыфIым дыхьа нэужь, Бэдынокъуэ и гъусэм жриIащ:
— Уэ къуэ кIуэцIым къыщыспэплъэ, сэ бгъуэнщIагъым сихьэнщ.
АбыкIэ зэгурыIуэри, Бэдынокъуэ иныжь нэ закъуэм и бгъуэнщIагъымкIэ иунэтIащ. Абрэмывэр Iуигъэжауэ, иныжь нэ закъуэр бгъуэнщIагъым къыщIэплъырти, къаплъэри Бэдынокъуэ къилъэгъуащ.
— Сыту фIыт укъызэрыкIуар — пщафIэ усхуэхъунщ, — жиIащ иныжь нэ закъуэм.
— Узэрыхуей сыпхуэхъунщ, — жиIащ Бэдынокъуэ.
— Си мэл хъушэм хыхьи, зы гъэлъэхъу къыхэш, укIи схуэгъавэ.
— Хъунщ, — жери Бэдынокъуэ зы гъэлъэхъу иукIащ, лыр игъавэри, шхэуэ тIысыжащ. Иныжь нэ закъуэр къыщетIысылIэм, Бэдынокъуэ IуигъэкIуэтыжащ:
— ПщафIи, шхэж. Гъэлъэхъур сэ схурикъун къудейщ, — жери.
Тэджри, иныжь нэ закъуэм зы мэл иукIащ.
Махуэ къэс мэл зырыз яшхыурэ, иныжь нэ закъуэм и мэл хъушэр яухащ.
— Иджы сыт тщIэнур? — еупщIащ Бэдынокъуэ иныжь нэ закъуэм.
— ХэтIэхэсэ дыджэгунщ, — жиIащ иныжь нэ закъуэм.
— Хъунщ, уэ къыщIэдзэ, — жиIащ Бэдынокъуэ.
Иныжь нэ закъуэм Бэдынокъуэ зэщIиубыдэри, и лъэкIэным нэс щIым хихуащ. ЕтIуанэ Iэбэгъуэр Бэдынокъуэ ейти, иныжь нэ закъуэр иIэтри, и лъэгуажьэм нэс щIым хихуащ. Зэрыубыдыжри, иныжь нэ закъуэр и бгым нэс хихуащ, ещанэу щызэрыубыдым, иныжь нэ закъуэм и пщэм нэсащ, Бэдынокъуэ и бгым фIэкIакъым.
КъеIа щхьэкIэ, иныжь нэ закъуэм зыкъыхухэчыжакъым. Бэдынокъуэ и джатэр кърихащ.
— Сыт пщIэнур? — къэпыхьащ иныжь нэ закъуэр.
— Уи щхьэр фIэсхынущ, — жиIащ Бэдынокъуэ.
— СыщыпIуплъэм укъэсщIат сызэрыпIэщIэкIуэдэжынур…
Бэдынокъуэ иныжьым и щхьэр фIихри, бгым щидзащ:
— НокIуэ! — жери.
Щхьэр къахьри, Бэдынокъуэрэ зилъ ищIэжа щIалэмрэ къуэм къыдэкIыжащ.
